REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/179-20

25. novembar 2020. godine

B e o g r a d

ZAPISNIK

SA DEVETE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE

25. NOVEMBRA 2020. GODINE

 Sednica je počela u 12 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

 Sednici su prisustvovali članovi Odbora: Veroljub Matić, Dragana Barišić, Branimir Spasić, Luka Kebara, Ivana Nikolić, Miroslav Kondić, Nebojša Bakarec i Sandra Božić.

 Sednici su prisustvovali zamenici članova Odbora: Sonja Vlahović, zamenik Darka Laketića, člana Odbora, Dijana Radović, zamenik Đorđa Milićevića, člana Odbora, Željko Tomić, zamenik Marine Raguš, člana Odbora.

 Sednici nisu prisustvovali članovi Odbora: Adam Šukalo, Darko Laketić, Đorđe Milićević, Uglješa Marković, Marina Raguš, Mira Petrović, Branimir Jovanović i Šaip Kamberi.

 Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, 02 Broj 013-1554/20 od 24. novembra 2020. godine;

**Prva tačka dnevnog reda:** Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, 02 Broj 013-1554/20 od 24. novembra 2020. godine

Predsednik Odbora je konstatovao da su prisutni članovi i zamenici članova Odbora primili Odluku Republičke izborne komisije o dodeli mandata Marini Mirković, Mini Kitanović i Nikoli Kožoviću.

 Predsednik Odbora je predložio da Odbor Narodnoj skupštini podnese Izveštaj sa predlogom da Narodna skupština konstatuje potvrđivanje mandata novoizabranim narodnim poslanicima Marini Mirković, Mini Kitanović i Nikoli Kožoviću.

Predsednik Odbora je predožio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da su prestankom mandata narodnim poslanicima Mariji Leković, Aleksandru Šapiću i Aleksandri Čamagić, izabranim sa Izborne liste ALEKSANDAR ŠAPIĆ – POBEDA ZA SRBIJU, ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Marine Mirković, Mine Kitanović i Nikole Kožovića, izabranih sa Izborne liste ALEKSANDAR ŠAPIĆ – POBEDA ZA SRBIJU i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Marini Mirković, Mini Kitanović i Nikoli Kožoviću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

\*\*\*

 Sednica je završena u 12,05 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović